L’1 de Maig es celebra a Burjassot amb degustació d’embotit per a tot el municipi
2025-07-24

La Plaça de l’Ajuntament de Burjassot serà el punt de trobada per a les veïnes i els veïns del municipi dimarts que ve 1 de maig. Ho serà a partir de les 20:30 hores quan, comptant amb el patrocini de la regidoria de Festes, dirigida per Manuel Pérez Menero, i amb la col·laboració de les entitats festives i associatives del municipi, comence a sonar la música i el repartiment dels entrepans d’embotit, elaborats amb productes locals.

Aquelles persones que vulguen gaudir d’una apetitosa degustació d’embotit, amb la seua corresponent beguda, podran acostar-se a qualsevol de les entitats que estaran en la plaça elaborant els entrepans. Tot açò amenitzat musicalment, donant així un gran ambient festiu a la plaça.

Com és habitual, en l’organització i desenvolupament d’aquesta festa col·laboren nombroses entitats festives de Burjassot. Enguany ho farà l’Agrupació de Falles, la Clavaria de Sant Roc 2018, la Clavaria de la Mare de Déu de la Cabeza, la Clavaria del Encuentro, les comissions festives de Capità Uribarry, 613 Vivendes i Santa Gemma i l’AV Mestre Lope.